作者:白居易
標題:和春深二十首
內容:何處春深好，春深富貴家。馬為中路鳥，妓作後庭花。羅綺驅論隊，金銀用斷車。眼前何所苦，唯苦日西斜。何處春深好，春深貧賤家。荒涼三徑草，冷落四鄰花。奴困歸傭力，妻愁出賃車。途窮平路險，舉足劇褒斜。何處春深好，春深執政家。鳳池添硯水，雞樹落衣花。詔借當衢宅，恩容上殿車。延英開對久，門與日西斜。何處春深好，春深方鎮家。通犀排帶胯，瑞鶻勘袍花。飛絮沖球馬，垂楊拂妓車。戎裝拜春設，左握寶刀斜。何處春深好，春深刺史家。陰繁棠布葉，岐秀麥分花。五匹鳴珂馬，雙輪畫軾車。和風引行樂，葉葉隼旟斜。何處春深好，春深學士家。鳳書裁五色，馬鬣剪三花。蠟炬開明火，銀臺賜物車。相逢不敢揖，彼此帽低斜。何處春深好，春深女學家。慣看溫室樹，飽識浴堂花。禦印提隨仗，香箋把下車。宋家宮樣髻，一片綠雲斜。何處春深好，春深禦史家。絮縈驄馬尾，蝶繞繡衣花。破柱行持斧，埋輪立駐車。入班遙認得，魚貫一行斜。何處春深好，春深遷客家。一杯寒食酒，萬裡故園花。炎瘴蒸如火，光陰走似車。為憂鵩鳥至，只恐日光斜。何處春深好，春深經業家。唯求太常第，不管曲江花。折桂名慚郤，收螢志慕車。官場泥補處，最怕寸陰斜。何處春深好，春深隱士家。野衣裁薜葉，山飯曬松花。蘭索紉幽佩，蒲輪駐軟車。林間箕踞坐，白眼向人斜。何處春深好，春深漁父家。松灣隨棹月，桃浦落船花。投餌移輕楫，牽輪轉小車。蕭蕭蘆葉裡，風起釣絲斜。何處春深好，春深潮戶家。濤翻三月雪，浪噴四時花。曳練馳千馬，驚雷走萬車。餘波落何處，江轉富陽斜。何處春深好，春深痛飲家。十分杯裡物，五色眼前花。餔歠眠糟甕，流涎見麴車。中山一沉醉，千度日西斜。何處春深好，春深上巳家。蘭亭席上酒，曲洛岸邊花。弄水遊童棹，湔裾小婦車。齊橈爭渡處，一匹錦標斜。何處春深好，春深寒食家。玲瓏鏤雞子，宛轉綵球花。碧草追遊騎，紅塵拜掃車。鞦韆細腰女，搖曳逐風斜。何處春深好，春深博弈家。一先爭破眼，六聚鬥成花。鼓應投壺馬，兵沖象戲車。彈棋局上事，最妙是長斜。何處春深好，春深嫁女家。紫排襦上雉，黃帖鬢邊花。轉燭初移障，鳴環欲上車。青衣傳氈褥，錦繡一條斜。何處春深好，春深娶婦家。兩行籠裡燭，一樹扇間花。賓拜登華席，親迎障幰車。催妝詩未了，星斗漸傾斜。何處春深好，春深妓女家。眉欺楊柳葉，裙妒石榴花。蘭麝燻行被，金銅釘坐車。杭州蘇小小，人道最夭斜。